36Akomodó Zāmbá 1Elihu a ngákə fɔ́ɔ́ ai ǹkɔ́bɔ̄ ósū, nyé nâ: 2Dzíbígi ma mǎn éban, mayi wa yə́gələ. Mam naa məfə́ mə́ nə á mávə́ Zāmbá məkyəbə. 3Mayi líndī óyəm wáma oyǎb ású yə̄ nâ mə́ lə́dē sósōō ǹkom wama. 4Yə́mə fɔ́ɔ́ ḿbəŋ m̀bəŋ nâ bibúg byáma byá sə́ kig miǹnǎl, é mod a bələ́ bə́bə́lá oyəm énye a nə́ wa á mgbág. 5Yénə́ átī Zambá ! Nyé ā dzō kīg nâ: “Mǎbísī kig”. A nə fɔ́ɔ́ ńtōmba ai fím yǎ mīńtōl míé. 6Ǎ dzogě kig m̀bə̂ mod nə́ á yiŋ, həda a kɔ́bɔ mədzó míḿbúbúá á sósōō. 7Ǎ vǎ kig mim̀fúfúb mí bod mís á nyɔ́l, ngə́ bə́ nə ai miǹkúkúmá etɔá kúm dzábán, é vóm á ngābɔ nə́ bə́ tɔ̄bɔ á ńtīē kɔ́m. Bɔ́ bə́ ngábɛ́de ǹló. 8Éyɔŋ bə́ nə̄ á mim̀bog ai məsúŋ, ngə́ bə́ timbi yǎ á miǹkɔ̌l mí étíbílí, 9o yəmə nâ ǎ yī nâ a kúli mam mábán á mís mábán, éyɔŋ bə́ kada á yá naa bə́ nə bəzingí. 10A ngáyáī bɔ́ álɔ̄ ai é mam ǎ kada bɔ́, a kada bɔ́ nə̄ bə́ lum abé mvús. 11Ngə́ bə́ wóg, bə́ mān dzɔdi nyɔ́l á sí, eyɔŋ tē báyi manǎ mə́lú mə́ enyiŋ mábán á mvɔ̄m étēde, ai mim̀bú myábán á miǹtag étēde. 12Ngə́ bə́ bɔ̄ tə wóg, bə́ mān fɔ́ɔ́ bɔ wé ai fa, bə́ ngáman yî á ńdīmī wábán.